ઇન્વેસ્ટમેન્ટ ફંડના SME ફોક્સથી SME આઇપીઓને વેગ મળશે: બીએસઇ
મંગળવાર, એપ્રિલ 24 2018, 10:28 Hrs(IST)
એસએમઇ કંપનીઓને ફંડિંગ માટે મ્યુચ્યુઅલ ફંડ અને એન્કર ઇન્વેસ્ટર્સ ઉપરાંત એસએમઇ ઇશ્યૂઝ માટેના ઓલ્ટરનેટિવ ઇન્વેસ્ટમેન્ટ ફંડ (AIF) પણ રચાઈ રહ્યાં છે. જો આગામી દિવસોમાં મોટી સંખ્યામાં ફંડ આવવા માંડે તો, આ AIF SME માર્કેટને આગળ લઈ જવામાં મદદ કરશે એમ BSE SME એક્સ્ચેંજના વડા અજય ઠાકુરે ઇકોનોમિક ટાઇમ્સના હિમાંશુ દરજીને જણાવ્યું હતું. તેમની સાથેની વાતચીતના અંશો અહીં પ્રસ્તુત છે:
બોમ્બે સ્ટોક એક્સ્ચેંજના SME પ્લેટફોર્મ માટે વર્ષ 2017-18 કેવું
રહ્યું ? નવા નાણાકીય વર્ષમાં કેવી એપેક્ષા રાખો છો?
BSE SME એક્સ્ચેંજમાં વર્ષ ૨૦૧૭-’૧૮માં સરેરાશ લિસ્ટિંગમાં ૩૦ ટકાનો વધારો નોંધાયો છે. વર્ષ ૨૦૧૭-’૧૮માં ૮૦ કંપનીઓએ SME IPO માટે પ્રોસ્પેક્ટ્સ ફાઇલ કર્યા હતા. અગાઉનાં વર્ષોમાં સરેરાશ ૫૦ કંપનીઓ પ્રોસ્પેક્ટ્સ ફાઇલ કરતી હતી. સામાન્ય રીતે આ પ્લેટફાર્મ પર ૪૦ કંપનીનું લિસ્ટિંગ થતું હતું, જે વધીને ૨૦૧૭-’૧૮માં ૬૦ થયું છે. આમ ૨૦૧૭-’૧૮ ભંડોળ એકત્રીકરણ માટે ખૂબ સારું રહ્યું છે. નવું નાણાકીય વર્ષ તો તેનાથી પણ સારું રહેશે.
કેટલી વધુ કંપનીઓ નવા નાણાકીય વર્ષમાં એસએમઇ પ્લેટફોર્મ પર IPO લાવે તેવી ગણતરી રાખી રહ્યા છો?
નવા ફાઇનાન્શિયલ વર્ષમાં ૧૦૦થી વધુ પ્રોસ્પેક્ટ્સ ફાઇલ થશે અને તેટલી જ ૧૦૦ જેટલી કંપની તો લિસ્ટ પણ થશે તેમ કંપનીઓના વલણને જોતાં લાગી રહ્યું છે. ઉદાહરણરૂપે અત્યાર સુધી ૨૩૬ લિસ્ટિંગ થયું છે, પરંતુ હાલમાં પ્રોસ્પેક્ટ્સ ૨૮૦ ફાઇલ થયેલા છે. એમ ૪૫-૫૦ કંપની પાઇપ લાઇનમાં છે કે જેઓ ઇશ્યૂ લાવશે કે લિસ્ટ થશે.
નવા રોકાણકારો, એન્કર ઇન્વેસ્ટર્સનો રસ વધી રહ્યો છે. તે અંગે શું કહેશો?
એસએમઇ કંપનીઓને ફંડિંગ માટે મ્યુચ્યુઅલ ફંડ અને એન્કર ઇન્વેસ્ટર્સ તો રસ લઈ જ રહ્યા છે, સાથે સાથે એસએમઇ ઇશ્યૂઝ માટેના ઓલ્ટરનેટિવ ઇન્વેસ્ટમેન્ટ ફંડ (AIF) પણ રચાઈ રહ્યા છે. જો આગામી દિવસોમાં મોટી સંખ્યામાં ફંડ આવવા માંડે તો, આ AIF SME માર્કેટને આગળ લઈ જવામાં મદદ કરશે. ધીરે ધીરે જીએસટી સ્ટેબિલાઇઝ થઈ રહ્યું છે. નાની કંપનીઓ ધીમે ધીમે ટ્રેક પર આવી રહી છે. જે કંપનીઓ ગયા વર્ષે આઇપીઓ ન લાવી શકી અથવા GST પ્રમાણે હિસાબો સરખા કરી હતી તેમાંથી મોટા ભાગની સ્ટેબિલાઇઝ થતા નવા વર્ષમાં મોમેન્ટમ લાવવામાં મદદ મળશે. ગુજરાતમાં પણ SME તરફથી આઇપીઓ માટે ઇન્ક્વાયરી વધી છે અને વધુ કંપની આ પ્લેટફોર્મ પર આવશે. આ ક્ષેત્રે કામ કરવામાં મર્ચન્ટ બેંકર્સનો રસ વધી રહ્યો છે.
નાની કંપનીઓ ભંડોળ એકત્રીકરણ કરવા એસએમઇ પ્લેટફોર્મ પર નજર દોડાવે તે માટે એક્સ્ચેંજ કેવાં પગલાં ભરી રહ્યું છે?
તાજેતરમાં યુપી સરકાર સાથે BSE SMEએ MOU કર્યા છે. SME કંપનીઓને ઇશ્યૂ માટે સમજાવતા સમય લાગે છે. આ મુદ્દે સરકાર સાથે જોડાવાને કારણે મોમેન્ટમ જાળવવામાં મદદ થશે. યુપી ઇન્વેસ્ટર સમિટના કરાર મુજબ યુપીમાં એસએમઇ લિસ્ટિંગ જાગૃતિ માટે સરકારના ઉદ્યોગ સંગઠનો, સરકારી બોડી સાથે વિવિધ કલ્સ્ટરમાં જઈને બીએસઇ એસએમઇ પર લિસ્ટિંગ અંગે માહિતગાર કરીશું.
તાજેતરમાં SME પ્લેટફોર્મ પર નવા લિસ્ટિંગને લગતી સર્કિટમાં શા ફેરફાર થયા છે?
એક કદથી નીચેનો આઇપીઓ ટ્રેડ ટુ ટ્રેડમાં હોય છે. સેબીની ગાઇડલાઇન મુજબ ટ્રેડ ટુ ટ્રેડ પાંચ ટકાની સર્કિટમાં રહેવું જોઈએ તેમ છે. બીએસઇ એસએમઇએ આ જ રીતે ત્રણ વર્ષ કામ કર્યું હતું, પરંતુ પછી આવેલા અન્ય એક્સ્ચેન્જનું નોર્મલ માર્કેટ હતું, તેથી અમે રેગ્યુલેટરી આર્બિટ્રેજ ન થાય તે માટે બંને સિંક કરી દીધા હતા. પરંતુ તાજેતરમાં જ સેબીએ નિયમાનુસાર કામ કરવા નિર્દેશ આપતાં હવે નવા લિસ્ટ થનારા શેર પર પાંચ ટકાની સર્કિટ લાગે છે, જે બીએસઇ પર અગાઉ હતી જ.